Diari Oficial de la Generalitat Valenciana


Sumari del DOGV 4959, del 04-03-2005 (2005/2250)

RESOLUCIÓ de 4 de febrer de 2005, de la Direcció General de Qualitat Ambiental, per la qual s'atorga a l'empresa Ceraworld Cerámicas, SA, l'autorització ambiental integrada per a la fabricació de paviment i revestiment ceràmic al terme municipal d'Onda.
-------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4959

Data del DOGV
:   04-03-2005

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2005/2250


Data del document
:   04-02-2005

Organisme emissor
:   Conselleria de Territori i Habitatge

Tipus de document
:   Resolució

Descriptors 

:   * Onda
    * empresa privada
    * edifici industrial
    * ceràmica

RESOLUCIÓ de 4 de febrer de 2005, de la Direcció General de Qualitat Ambiental, per la qual s'atorga a l'empresa Ceraworld Cerámicas, SA, l'autorització ambiental integrada per a la fabricació de paviment i revestiment ceràmic al terme municipal d'Onda. [2005/Q2250]
  
Vistos els documents que apareixen en l'expedient 115/2003 IPPC, instruït a instància de l'empresa Ceraworld Cerámicas, SA, a fi d'obtindre l'autorització ambiental integrada per a la fabricació de paviment i revestiment ceràmic s'emet la present resolució de conformitat amb els següents,
  
Antecedents de fet
  
1. Amb data 27 de novembre de 2003, Francisco Arrandis Sorribes, en representació de l'empresa Ceraworld Cerámicas, SA, amb el codi d'identificació fiscal K37508500 i ubicada al camí de Ratils, s/n, d'Onda (Castelló), presenta a la Conselleria de Territori i Habitatge, la sol·licitud d'autorització ambiental integrada per a una indústria de fabricació de paviment i revestiment ceràmic, que es detalla en l'annex I.
  
A la sol·licitud s'acompanya l'informe de compatibilitat urbanística emés per l'Ajuntament d'Onda, amb data 4 de febrer de 2003.
  
2. Amb data 12 de desembre de 2003, la Conselleria de Territori i Habitatge requereix nova documentació, i es presenta amb data 19 de gener de 2004.
  
3. Amb data 25 de febrer de 2004 se sotmet a informació pública l'expedient de referència, durant un període de 30 dies hàbils, d'acord amb el que establix l'article 16 de la Llei 16/2002, d'1 de juliol, de Prevenció i Control Integrats de la Contaminació, i es publica anunci en el Diari Oficial de la Generalitat Valenciana (DOGV núm. 4.699).
  
Durant aquest no es presenten al·legacions al projecte, ni en aquesta conselleria ni en l'Ajuntament d'Onda, i consta en l'expedient certificat de la informació pública.
  
4. Transcorregut el període d'informació pública i segons el que disposa l'article 18 de la Llei 16/2002, l'expedient es remet a l'Ajuntament d'Onda, amb data 16 d'abril de 2004, i com no s'emet un informe sobre els aspectes de la seua competència en el termini de 30 dies des de la seua recepció, es prossegueixen les actuacions.
  
5. Amb data 18 de maig de 2004, es requereix l'entrega de documentació complementària aclaridora, que presenta l'empresa el 2 de juliol de 2004.
  
6. Amb data 28 de juny de 2004, la Direcció General de Gestió del Medi Natural emet la declaració d'impacte ambiental, en la qual s'estima acceptable, només als efectes ambientals, el projecte «Indústria per a la fabricació de paviments i revestiments ceràmics, promogut per Ceraworld Cerámicas, SA».
  
7. Segons el que disposa l'article 19 de la Llei 16/2002, l'expedient va ser remés a la Confederació Hidrogràfica del Xúquer que va emetre un informe amb data 19 de juliol de 2004 en relació amb la gestió de les aigües residuals industrials i de les aigües pluvials, realitzada per l'empresa, en el qual sol·licita documentació complementària.
  
Així mateix, s'han incorporat a l'expedient els informes emesos per l'Àrea de Residus i el Servei de Protecció de l'Ambient Atmosfèric.
  
8. Amb data 13 de setembre de 2004, la Conselleria de Territori i Habitatge requereix nova documentació a l'empresa, i es presenta amb data 22 d'octubre de 2004.
  
9. Amb data 12 de novembre de 2004, se sol·licita nou informe a la Confederació Hidrogràfica del Xúquer i s'adjunta la documentació complementària sol·licitada, es rep la còpia d'aquest amb data 14 de gener del 2005.
  
10. En l'expedient 115/2003 IPPC consta l'avaluació ambiental del projecte en el seu conjunt, tal com estableix l'article 20 de la Llei 16/2002, i que ha sigut incorporada a la proposta de resolució.
  
11. Amb data 3 de febrer de 2005 es realitza el tràmit d'audiència a l'interessat.
  
Als anteriors fets s'apliquen els següents,
  
Fonaments de dret
  
1. D'acord amb l'article 9 de la Llei 16/2002, d'1 de juliol, de Prevenció i Control Integrats de la Contaminació, les activitats incloses en l'annex 1 de la dita llei, estan subjectes a autorització ambiental integrada.
  
La instal·lació de referència està inclosa en l'epígraf 3.5 de l'annex 1 de la Llei 16/2002.
  
2. L'expedient s'ha tramitat segons el que preveuen els articles 14 i següents de la Llei 16/2002, d'1 de juliol, de Prevenció i Control Integrats de la Contaminació, desenvolupada pel Decret 40/2004, de 5 de març, del Consell de la Generalitat Valenciana.
  
3. En la Comunitat Valenciana l'òrgan competent per a atorgar l'autorització ambiental integrada és la Conselleria de Territori i Habitatge, d'acord amb l'article 3.h de la Llei 16/2002 i el Decret 8/2004, de 3 de setembre, del president de la Generalitat Valenciana, pel qual s'assignen competències a les conselleries.
  
D'altra banda, de conformitat amb l'article 15 del Decret 119/2003, d'11 de juliol, del Consell de la Generalitat, pel qual s'aprova el Reglament Orgànic i Funcional de la Conselleria de Territori i Habitatge i la seua Ordre de Desplegament de 9 de setembre de 2003, correspon a la Direcció General de Qualitat Ambiental, exercir les competències en matèria de control integrat de la contaminació.
  
Vist tot el que antecedeix, a proposta del Servei de Control Integrat de la Contaminació, amb el vistiplau del cap d'Àrea de Qualitat Ambiental, i fent ús de les atribucions que em confereix el Reglament Orgànic i Funcional de la Conselleria Territori i Habitatge, resolc:
  
Primer
  
Concedir a Ceraworld Cerámicas, SA, l'autorització ambiental integrada per a la fàbrica de paviment i revestiment ceràmic situada al camí de Ratils, s/n, d'Onda (Castelló), d'acord amb el «Projecte de sol·licitud d'autorització ambiental integrada per a indústria de fabricació de paviment i revestiment ceràmic», de 22 de setembre de 2003, que subscriu Casiano García Valls i Aida García Gargallo, i queda inscrita en el Registre General d'Instal·lacions IPPC de la Comunitat Valenciana amb el número 016-05/AAI/CV, condicionada al compliment dels requisits següents:
  
Valors límit d'emissió.
  
1.1 Atmosfera.
  
1.1.1 Emissions canalitzades fredes.
  
Els valors límit d'emissió que s'han de complir seran els següents:
  
Contaminants Condicions Límits d'emissió
  
Partícules Genèric 30 mg/Nm³
  
1.1.2 Emissions canalitzades calentes.
  
Les emissions compliran els següents valors límit d'emissió per als diferents focus:
  
Contaminants Condicions Límits d'emissió
  
Partícules Genèric 30 mg/Nm³
  
NOx (expressats com NO2) Gasos de procés 250 mg/Nm³
  
SO2 Genèric 200 mg/Nm³
  
 Genèric 10 mg/Nm³
  
Fluorurs (com HF) Forns cocció
  
 Qv <3.000 Nm³/h i 30 mg/Nm³
  
 Qm<0.1 kg/h
  
Les concentracions mesurades sempre estaran referides a condicions normals de pressió i temperatura (101,3 kPa, 273,16 K), per als gasos de combustió en base seca i un contingut d'oxigen del 18% de O2.
  
1.1.3 Emissions sonores.
  
La instal·lació es protegirà acústicament de manera que no se superen els límits establits en la Llei 7/2002, de 3 de desembre, de la Generalitat Valenciana, de Protecció Contra la Contaminació Acústica.
  
Es compliran els límits d'emissió acústica per als nivells de recepció externs en zones d'ús industrial, segons la taula següent:
  
Diürn Nocturn
  
70 dB(A) 60 dB(A)
  
1.2. Abocaments.
  
1.2.1 Aigües residuals industrials.
  
S'actuarà segons el que ha especificat el projecte, de manera que es garantisca la inexistència d'abocament d'aigües residuals industrials a domini públic hidràulic (abocament zero).
  
1.2.2 Aigües residuals sanitàries.
  
L'abocament es realitza a la xarxa de clavegueram del polígon on està situada l'activitat.
  
Ha de presentar a la Direcció General de Qualitat Ambiental, certificat emés per l'ajuntament corresponent de la connexió i l'acceptació dels abocaments d'aigües residuals domèstiques en la xarxa de clavegueram municipal, amb indicació de la data amb què es va realitzar la dita connexió.
  
1.2.3 Aigües pluvials.
  
Ha de presentar en la Direcció General de Qualitat Ambiental, certificat emés per l'ajuntament corresponent de la connexió i l'acceptació de l'abocament d'aigües pluvials, amb indicació de la data amb què es va realitzar la dita connexió.
  
2. Protecció del sòl i de les aigües subterrànies.
  
No es realitzarà cap abocament que puga afectar el sòl o les aigües subterrànies.
  
No es podran executar pous, rases, galeries o qualsevol altre dispositiu destinat a facilitar que el terreny absorbisca les aigües residuals.
  
3. Procediments i mètodes de gestió de residus.
  
L'activitat està subjecta als requisits establits en la Llei 10/1998, de 21 d'abril, de Residus i la Llei 10/2000, de 12 de desembre, de Residus de la Comunitat Valenciana, i al Reial Decret 833/1988, de 20 de juliol, sobre el Reglament per a l'Execució de la Llei 20/1986, modificat pel Reial Decret 952/1997.
  
3.1. Producció de residus.
  
L'empresa està inscrita en el Registre de Xicotets Productors de Residus Perillosos de la Comunitat Valenciana amb el número de registre 12-11202.
  
Els residus no perillosos s'entregaran a gestor autoritzat per a aquesta activitat, com consta en el projecte.
  
4. Sistemes i procediments per al tractament d'emissions i residus, amb especificació de la metodologia de mesurament, la seua freqüència i els procediments per a avaluar els mesuraments.
  
4.1 Control d'emissions atmosfèriques.
  
A fi d'evitar l'emissió difusa de pols, es duran a terme les mesures següents:
  
Tancament total de les instal·lacions d'emmagatzematge i manipulació de materials pulverulents a granel.
  
Tancament d'instal·lacions de transport i processat de materials.
  
Aspirar i llevar la pols d'instal·lacions d'emmagatzemament, transport, punts de transferència i de càrrega i descàrrega de materials pulverulents.
  
Condicionament, pavimentació i neteja d'instal·lacions, de les vies de circulació i de les àrees d'estacionament de vehicles.
  
Han de disposar de sistemes correctors de depuració de l'emissió a l'atmosfera, com a mínim, els focus que evacuen corrents de gasos provinents d'aspiracions de material pulverulent. El funcionament correcte d'aquests sistemes correctors s'assegurarà mitjançant el control i el registre en continu d'almenys, un paràmetre d'operació del sistema a opció de l'empresa entre els tècnicament reconeguts o fonamentats, com la pèrdua de càrrega del sistema de depuració, la concentració de partícules en el corrent gasós, o qualsevol altre degudament justificat. La representativitat i el calibratge d'aquest paràmetre ha de ser verificat per entitats col·laboradores de l'administració en matèria de qualitat ambiental i estar a disposició de la Conselleria de Territori i Habitatge.
  
La periodicitat mínima de control de les emissions per entitats col·laboradores de l'administració serà la següent:
  
Anual: aquells focus el cabal dels quals supere 30.000 Nm³/h.
  
Biennal: focus de forns de cocció i aquells el cabal dels quals es trobe entre 10.000 i 30.000 Nm³/h.
  
Triennal: la resta de focus canalitzats.
  
Els contaminants que s'han de controlar seran els següents:
  
Tots els focus: partícules.
  
Focus que evacuen gasos procedents de processos de combustió: partícules, NOx (expressat com NO2), SO2, CO i CO2.
  
Focus que evacuen gasos procedents de forns de cocció: partícules, NOx (expressat com NO2), SO2, CO, CO2, fluorurs (com HF), Plom i Bor.
  
Queden exclosos de mesurament d'emissió de partícules els focus següents:
  
Focus de processos d'assecatge de peces ceràmiques (crues o cuites) que utilitzen com a combustible gas natural o propà, que en el control de la posada en marxa de la instal·lació, en condicions habituals d'operació i sense utilitzar cap tipus de depuració, hagen obtingut una emissió inferior a 10 mg/Nm³ de partícules.
  
Focus d'evacuació de l'aire de refredament dels forns de cocció de taulells.
  
Focus d'emissió directa de turbines i motors de cogeneració que usen gas natural com a combustible.
  
Els punts de mostratge en les ximeneres han de complir els requisits de l'Ordre 18 d'octubre de 1976, sobre prevenció i correcció de la contaminació industrial de l'atmosfera.
  
En particular, les característiques i distribució dels focus emissors a l'atmosfera serà tal que garantisca una correcta dispersió dels contaminants emesos, i evitarà en la mesura que siga possible que es produïsquen apantallaments que dificulten la dispersió.
  
En el punt de mostratge, la temperatura serà preferiblement, menor de 200º C.
  
Les mesures es realitzaran en condicions normals d'operació de les instal·lacions, registrant els paràmetres que les determinen, i cobriran totes les diferents tipologies o grups de productes que es fabriquen en cada instal·lació.
  
Ha de notificar a la Direcció General de Qualitat Ambiental, una vegada a l'any, les dades sobre les emissions a l'aire de la instal·lació, mitjançant el Registre d'Emissions i Fonts Contaminants (EPER), d'acord amb l'article 8.3 de la Llei 16/2002 i de la Decisió 2000/479/CE, de 17 de juliol de 2000.
  
4.2 Control d'abocaments.
  
Ha de notificar a la Direcció General de Qualitat Ambiental, una vegada a l'any, les dades sobre les emissions a l'aigua de la instal·lació, mitjançant el Registre d'Emissions i Fonts Contaminants (EPER), d'acord amb l'article 8.3 de la Llei 16/2002 i de la Decisió 2000/479/CE, de 17 de juliol de 2000.
  
4.3 Control de residus
  
Els residus poden ser emmagatzemats durant un període igual o inferior a sis mesos, en el cas de perillosos, i inferior a dos anys en al cas de no perillosos, després del qual han de ser entregats a gestor autoritzat. Aquest emmagatzemament temporal de residus perillosos es realitzarà segregat per tipus de residu, ha d'estar convenientment senyalitzat i es realitzarà en lloc amb sostre, amb sòl impermeable i sistemes de recollida de vessaments accidentals, com ara arqueta cega no connectada a la xarxa de clavegueram i safates de recollida. Així mateix la zona d'emmagatzemament ha d'estar inclosa en el sistema general de protecció contra incendis de la indústria.
  
Per a l'emmagatzemament de residus líquids o que pel seu alt contingut líquid puguen generar abocaments, es comptarà amb cubetes o recipients de recollida de possibles vessaments, que han de tindre com a mínim el volum de l'envàs més gran o el 10% del total (la major d'ambdues quantitats). Les cubetes han de ser individuals per a cada tipus de residus la mescla dels quals, en cas de vessament, supose augment de la seua perillositat o dificulte la seua gestió.
  
Es comptarà amb l'adequada quantitat d'absorbent no inflamable per a resoldre els possibles vessaments accidentals durant la manipulació dels diversos residus líquids. L'absorbent contaminat es gestionarà com a residu perillós.
  
L'envasament i l'etiquetatge dels residus serà conforme al que han exposat els articles 13 i 14 del Reial Decret 833/1988, Reglament de Residus Tòxics i Perillosos. Així mateix disposarà d'un registre on conste la quantitat, naturalesa, identificació, origen i data de generació i entrega a gestor autoritzat, com també el número de document de control i seguiment utilitzat, si és el cas, i el gestor a qui s'entrega el residu.
  
Entregarà els residus perillosos a gestors que disposen de la corresponent autorització administrativa per a la gestió d'aquests residus.
  
Es disposarà d'un registre de residus produïts on conste la quantitat, naturalesa, identificació, origen i data de generació i entrega a gestor autoritzat, com també el número de document de control i seguiment utilitzat, i el gestor a qui s'entrega el residu.
  
Cada quatre anys s'ha d'elaborar un pla de prevenció i reducció de residus perillosos que es presentarà a la Direcció General de Qualitat Ambiental.
  
Anualment s'ha d'emplenar la declaració anual de productor de residus perillosos i no perillosos, que serà remesa a la Direcció General de Qualitat Ambiental abans de l'1 de març de cada any. En aquesta declaració s'especificarà l'origen i la quantitat dels residus produïts, la destinació que es dóna a cada un d'ells i la relació que es troben emmagatzemats temporalment, com també les incidències rellevants que s'hagen pogut produir, tot això relatiu a l'any objecte de la declaració.
  
4.4 Control de sorolls
  
Respecte al nivell de sorolls transmesos a l'exterior ha de complir-se el que establix la Llei 7/2002, de 3 de desembre, de la Generalitat Valenciana, de Protecció Contra la Contaminació Acústica.
  
En aquest sentit, es realitzarà un mesurament del soroll ambiental en l'entorn immediat de la parcel·la de l'activitat per un organisme acreditat a l'inici de l'activitat i almenys cada cinc anys, d'acord amb l'article 37 de la dita llei.
  
5. Mesures que s'han d'adoptar en situacions diferents de les normals que puguen afectar el medi ambient.
  
Es duran a terme totes les mesures necessàries perquè quede garantida la protecció del medi ambient i la salut de les persones davant de qualsevol situació fora de la normalitat quant al funcionament de les instal·lacions.
  
S'instal·laran detectors d'argila en les cintes de transport que senyalitzen la falta d'argila en els punts de consum per vessaments accidentals.
  
Els vessaments accidentals de barbotina seran conduïts a les canaletes existents i per gravetat a les basses de decantació.
  
Es controlarà mitjançant detectors de nivell amb avisador acústic l'ompliment màxim admissible de les basses per a evitar vessaments accidentals.
  
Així mateix, quan es determine el cessament d'alguna de les unitats, es procedirà al desmantellament de les instal·lacions, d'acord amb la normativa vigent, de manera que el terreny quede en les mateixes condicions que abans d'iniciar la dita activitat i no es produïsca cap dany sobre el sòl i el seu entorn.
  
6. Declaració d'impacte ambiental.
  
Es compliran les condicions establides en la declaració d'impacte ambiental emesa per la Direcció General de Gestió del Medi Natural, de data 28 de juny de 2004, que s'adjunta en l'annex II de la present resolució.
  
7. Altres condicions.
  
Ha de complir amb el que disposa la Llei 11/1997, d'Envasos i Residus d'Envasos i el Reial Decret 782/1998, de 30 d'abril, pel qual es desenvolupa el Reglament per al Desenvolupament de l'Esmentada Llei.
  
La indústria i les seues instal·lacions s'ajustaran a les condicions indicades en el projecte tècnic en els aspectes no fixats en aquesta resolució.
  
Es compliran totes les disposicions aplicables per a garantir la seguretat, la salut de les persones i el medi ambient.
  
Es comprovarà en el control inicial que s'han realitzat les mesures previstes en el projecte.
  
Segon
  
L'autorització ambiental integrada es renovarà, en els aspectes mediambientals, en el termini màxim de huit anys, llevat que es produïsquen abans d'aquest termini modificacions substancials que obliguen a la tramitació d'una nova autorització o que s'incórrega en algun dels supòsits de modificació d'ofici recollits en l'article 26 de la Llei 16/2002, d'1 de juliol.
  
La renovació ha de sol·licitar-se amb una antelació mínima de 10 mesos abans del venciment del termini de vigència de l'autorització ambiental integrada.
  
Tercer
  
En relació amb el certificat d'adequació del projecte i la seua ampliació, el titular donarà compte de l'adaptació i les ampliacions de l'activitat i de les instal·lacions a la Direcció General de Qualitat Ambiental a l'efecte del reconeixement corresponent, es presentarà prèviament un certificat, emés per tècnic competent i visat, en el qual s'acredite que les instal·lacions i l'activitat s'ajusten al projecte presentat i autoritzat o als seus reformats posteriors també autoritzats, i que s'han efectuat tots els controls, mesuraments, anàlisis i comprovacions amb resultat satisfactori, que es determinen en l'esmentat projecte, els seus reformats o en les normatives que siguen aplicables, com també aquells altres certificats previstos en les disposicions que s'hagen integrat.
  
Quart
  
Aquesta autorització queda condicionada a la visita de comprovació i a l'obtenció de l'informe favorable corresponent al compliment dels requisits establits en la present resolució. Es realitzarà a la posada en marxa de les instal·lacions i per personal de la Direcció General de Qualitat Ambiental.
  
Cinqué
  
L'administració deixarà sense efecte la present resolució en el moment en què observe qualsevol incompliment de les condicions que s'hi imposen, amb audiència prèvia de l'interessat.
  
Sisé
  
El titular de les instal·lacions objecte de la present resolució, a més de les obligacions que amb caràcter general estableix la Llei 16/2002, ha de:
  
1. Complir les obligacions de control i subministrament d'informació previstes per la legislació sectorial aplicable i per la mateixa autorització ambiental integrada.
  
2. Comunicar a la Direcció General de Qualitat Ambiental qualsevol modificació, substancial o no, que es propose realitzar en la instal·lació, la transmissió de la seua titularitat o qualsevol incident o accident que puga afectar el medi ambient.
  
3. Prestar l'assistència i la col·laboració necessàries als que realitzen les actuacions de vigilància, inspecció i control.
  
Seté
  
En tot el no especificat en aquesta resolució, cal ajustar-se a totes i cada una de les condicions estipulades per la normativa vigent en matèria de residus, abocaments, contaminació atmosfèrica, acústica, impacte ambiental i accidents greus, com també qualsevol altra que puga dictar l'administració en l'exercici de l'activitat en matèria de protecció ambiental.
  
Contra aquesta resolució, que no posa fi a la via administrativa, es pot presentar recurs d'alçada davant de la secretària autonòmica de Territori i Medi Ambient de la Conselleria de Territori i Habitatge en el termini d'un mes des del següent al de la recepció de la present notificació, d'acord amb el que disposen els articles 114 i 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
  
València, 4 de febrer de 2005.- El director general de Qualitat Ambiental: Jorge Lamparero Lázaro.
  
ANNEX I
  
Descripció del projecte
  
L'objecte del present projecte és l'obtenció de l'autorització ambiental integrada per a la nova indústria de fabricació de paviments i revestiments ceràmics. La instal·lació descrita en el projecte pretén realitzar-se en dues fases; s'instal·larà en una primera fase la planta A amb maquinària, equips i instal·lacions auxiliars, continuant de forma quasi immediata amb l'ampliació de la indústria en una nau annexa, planta B, amb nous equips, maquinària i ampliació d'instal·lacions, a fi de disposar de major versatilitat en la producció.
  
La capacitat de producció de les plantes A i B és de 4.865.000 m2/any de taulellets ceràmics esmaltats per a paviment i revestiment de sòls i parets.
  
El procés productiu comença amb la recepció i l'emmagatzematge de l'argila atomitzada en les sitges de repòs. L'argila és transportada amb cintes i elevadors fins a les tremuges de les premses, on és distribuïda convenientment mitjançant el carro alimentador, és premsada, per a obtindre el bescuit (peça premsada i crua), amb la forma i la grandària desitjada.
  
El bescuit passa a la fase d'assecatge per a eliminar l'aigua interna i poder donar consistència a la peça premsada. La peça seca és transportada a la línia d'esmaltat, on és decorada, i posteriorment cuita a altes temperatures per a donar-li la resistència característica, a la base i la superfície.
  
El producte cuit (taulellet), és classificat, encaixat i posat en palets per al seu enviament al client.
  
Quant a les emissions atmosfèriques, en la fase de funcionament, l'emissió de pols a l'atmosfera procedirà dels moviments d'argila en l'interior de la planta, durant les fases de recepció, emmagatzematge i transport de l'argila. Aquesta pols serà aspirada per filtres de mànegues instal·lades, amb l'objecte de minimitzar l'emissió de partícules a l'atmosfera.
  
Les emissions de gasos contaminants a l'atmosfera procedeixen de la combustió del gas natural utilitzat en els processos d'assecatge i cocció del material ceràmic.
  
Les aigües residuals d'origen industrial són recollides mitjançant canaletes i l'efluent conduït a dues basses estanques d'acumulació. Aquestes aigües residuals en suspensió aquosa, són retirades mitjançant camió cisterna de forma periòdica per gestor autoritzat.
  
L'abocament d'aigües residuals procedents dels serveis higienicosanitaris d'ús personal i de la neteja d'aquestes instal·lacions, es realitzarà a la xarxa de clavegueram del polígon industrial.
  
Tots els residus generats per l'exercici de l'activitat són retirats per al seu tractament, si procedeix, per gestors autoritzats. Els recipients i big-bags dels esmalts són retirats pels proveïdors d'esmalts, i es crea d'aquesta manera un sistema de depòsit, devolució i retorn, estant els proveïdors inscrits en el corresponent registre.
  
ANNEX II
  
Condicionat de la declaració d'impacte ambiental
  
Per la seua ubicació, es considera que en matèria d'emissions atmosfèriques, soroll, abocament d'aigües residuals i generació de residus, serà suficient amb el compliment de la legalitat vigent o, si és el cas, amb l'adopció de les millors tecnologies disponibles i els valors límit d'emissió especificats en el Decret 40/2004, de 5 de març, del Consell de la Generalitat, pel qual es desenvolupa el règim de prevenció i control integrats de la contaminació a la Comunitat Valenciana.